**Dôvodová správa**

**Všeobecná časť**

Návrh zákona, ktorým sa mení a dopĺňa zákon č. 582/2004 Z. z. o miestnych daniach a miestnom poplatku za komunálne odpady a drobné stavebné odpady v znení neskorších predpisov sa predkladá ako návrh poslanca NRSR.

V dobe extrémneho zdražovania a rekordnej inflácie vzniká tlak na poľnohospodárov, aby zvyšovali ceny produktov. Cieľom novely zákona je zníženie nákladov pre poľnohospodárov tým, že orná pôda, chmeľnice, vinice, ovocné sady a trvalé trávne porasty nie sú viac predmetom dane z pozemkov. Novela zákona zároveň berie ohľad aj na príjmy obcí z uvedených daní a preto výpadok obciam bude kompenzovaný každoročne v pôvodnej výške výberu daní z Ministerstva financií Slovenskej republiky.

Návrh zákona je v súlade s Ústavou Slovenskej republiky, ústavnými zákonmi a ostatnými všeobecne záväznými právnymi predpismi Slovenskej republiky, medzinárodnými zmluvami a inými medzinárodnými dokumentmi, ktorými je Slovenská republika viazaná, ako aj s právom Európskej únie.

**Osobitná časť**

**K čl. I**

1. V zákone č. 582/2004 Z. z. sa navrhuje vypustiť ustanovenie § 6 ods. 1 písm. a), ktoré stanovuje, že predmetom dane z pozemkov sú pozemky na území SR - orná pôda, chmeľnice, vinice, ovocné sady, trvalé trávnaté porasty.
2. Legislatívno-technická zmena súvisiaca s bodom 1.
3. Do ustanovenia § 6 ods. 2, označujúceho pozemky, ktoré nie sú predmetom dane sa vkladá písmeno d), ktoré vymedzuje, že orná pôda, chmeľnice, vinice, ovocné sady, trvalé trávnaté porasty v zmysle predkladaného návrhu nie sú predmetom dane z pozemkov.
4. Legislatívno-technická zmena súvisiaca s bodom 1 a 3.
5. Legislatívno-technická zmena súvisiaca s bodom 1 a 3.
6. Legislatívno-technická zmena súvisiaca s bodom 1 a 3.
7. Návrh stanovuje prechodným ustanovením zaviesť povinnosť štátu prostredníctvom rozpočtovej kapitoly Ministerstva financií Slovenskej republiky nahradiť správcovi dane - obci sumu, ktorú by vybral od daňovníkov za pozemky typu orná pôda, chmeľnice, vinice, ovocné sady, trvalé trávnaté porasty, ktoré tento návrh zákona stanovuje vymedziť ako pozemky, ktoré nie sú predmetom dane. MF SR má povinnosť kompenzovať tento výpadok správcom dane každoročne, pričom bude uplatňovať takú sadzbu dane, ktorá bola na predmetné pozemky uplatňovaná v zmysle všeobecne záväzného nariadenia platného u konkrétneho správcu dane k 31.12.2022. Správca dane vypočíta celkovú sumu kompenzácie a požiada MF SR o kompenzáciu výpadku príjmov z miestnych daní do 1. marca príslušného roka.

**K čl. II**

Účinnosť zákona sa navrhuje 1. januára 2023.

**DOLOŽKA ZLUČITEĽNOSTI**

**návrhu zákona** **s právom Európskej únie**

**1. Navrhovateľ zákona:** poslanec Národnej rady Slovenskej republiky

**2. Názov návrhu zákona**: Návrh zákona, ktorým sa mení a dopĺňa zákon č. 582/2004 Z. z. o miestnych daniach a miestnom poplatku za komunálne odpady a drobné stavebné odpady v znení neskorších predpisov

**3. Predmet návrhu zákona:**

1. nie je upravený v primárnom práve Európskej únie,
2. nie je upravený v sekundárnom práve Európskej únie,
3. nie je obsiahnutý v judikatúre Súdneho dvora Európskej únie.

**4. Záväzky Slovenskej republiky vo vzťahu k Európskej únii:** Nie sú prekladaným návrhom právneho predpisu dotknuté.

**5. Stupeň zlučiteľnosti návrhu právneho predpisu s právom Európskej únie:** Úplný.

**Doložka**

**vybraných vplyvov**

**A.1. Názov materiálu:** Návrh zákona, ktorým sa mení a dopĺňa zákon č. 582/2004 Z. z. o miestnych daniach a miestnom poplatku za komunálne odpady a drobné stavebné odpady v znení neskorších predpisov

**Termín začatia a ukončenia PPK:** *bezpredmetné*

**A.2. Vplyvy:**

|  |  |  |  |
| --- | --- | --- | --- |
|  | Pozitívne | Žiadne | Negatívne |
| 1. Vplyvy na rozpočet verejnej správy |  |  | x |
| 2. Vplyvy na podnikateľské prostredie – dochádza k zvýšeniu regulačného zaťaženia? |  | x |  |
| 3. Sociálne vplyvy |  | x |  |
| – vplyvy na hospodárenie obyvateľstva, |  | x |  |
| – sociálnu exklúziu, |  | x |  |
| – rovnosť príležitostí a rodovú rovnosť a vplyvy na zamestnanosť |  | x |  |
| 4. Vplyvy na životné prostredie |  | x |  |
| 5. Vplyvy na informatizáciu spoločnosti |  | x |  |

**A.3. Poznámky**

*bezpredmetné*

**A.4. Alternatívne riešenia**

*bezpredmetné*

**A.5. Stanovisko gestorov**

*Návrh zákona bol zaslaný na vyjadrenie Ministerstvu financií SR a stanovisko tohto ministerstva tvorí súčasť predkladaného materiálu.*